مورا الفيديوات لي خرجو ديال مرضى كورونا لي فالحجر الصحي نقدر نقول بلي الآراء نقاسمو لجوج ديال التيارات ! التيار ديال ” قضي و عدي آ بن عدي” ديال دوك لي كايموتو على البريكولاج و الحلول الترقيعية ! داك لي كايتهرسو ليه النضاضر و كايشدهم بلاستيك و لا كايكون كايقطر ليه شي روبيني و عوض يجيب بلومي كايلگي ليه شي جفاف لتحت و ينوض يعصرو مرة مرة! هادو كايقولو ليك ” وا بنادم راه ماشي فلوطيل عاوتاني ” ” وا بنادم خاصو يصبر شوية راه هاداك هوا القطاع العام” ” واااا شرب الما من الكابينة مالك يصحابك الطبيب غايتسخر ليك” ” وا ماشي ضروري بابي جينيك تمسح ترمتك بشي حجرة ” و فالجهة الاخرى التيار ديال الناس لي عندها شوية د المنطق و كاتقوليك هادشي لي بان فالفيديوات راه ماشي معقول و خطير و خاص الوزارة الوصية توقف على شغلها و تتحمل مسؤوليتها فتوفير العلاج و مستلزمات العلاج. ولكن الخطير هنا ! هوا نشوف طبيب خارج ففيديو كايخاصم علينا حيت حگا و الواد قطاع الصحة ماعندوش الامكانيات و الدولة كاتخصص ليه جزء غير كافي من الميزانية و بلي داكشي لي شفنا فالفيديوات عادي و خاصنا نطبعو معاه ! ايوا سمح ليا آ سي الطبيب بالزربة نقوليك بلي داكشي ماشي عادي و ماخاصوش يكون و انا شخصيا ماغانطبعش معاه !وانا كاتجيني خطيرة هاد الهضرة تصدر من طبيب ! حيت بكل بساطة هادي راها وضعية استثنائية و كلشي خدام معاكم ! كاين صندوق كورونا لي فيه اكثر من سبعطاشر مليار درهم مخصصة لمواجهة هاد الفيروس و تأهيل القطاع !ساهم فيه الملك و ساهمو فيه شركات و مقاولات و موظفين و حتى ناس بساط ! كاينين المتطوعين من المواطنين فحال الشاف أمل المداد فكازا لي كاتصايب كل نهار الماكلة و كاتسيفطها للاطباء فالسبيطار ! كاينين الشركات لي عطاو مساهمات من غير الفلوس فحال سيدي علي لي كاتساهم بنسبة مهمة من الامدادات ديال الما للسبيطارات ! آش بغيتو ؟ علاش كاتهضر معايا على البارح ؟ آجي نهضرو على اليوم شنو كاين! ماتخرجوش دابا تغوتو علينا حيت القطاع مقودة عليه و نتوما اول وحدين عارفينو مقودة عليه و من ديما مقودة عليه و بالرغم من هادشي كولو كانشوفوكم بيخير و على خير واكلين شاربين سايگين الطوموبيلات شارين الفيلات و بزاف منكم مقاولين كبار ! ها لي ملاوح فالعقارات ! ها لي فصناعة الدواء ! ها لي باني لوطيلات ! و علاش بعدا كاتغوتو عليا انا لي مواطنة ؟ واش نتوما ماكاتشوفوش راسكم عندكم جزء من المسؤولية فالمستوى لي وصل ليه هاد القطاع ؟ فين كنتو تانتوما هاد السنين كاملة خدامين فالوضعية الكارثية كيما كاتوصفوها ؟! راه اول واحد مسؤول على القطاع هوما الناس لي خدامين فيه و لاكانو خدامين فقطاع مقودة عليه و ساكتين راه عندها معنى واحد هوا ديك الروينة د القطاع مسلكاهم و مواتية مع مصالحهم الشخصية! اليوم حنا محتاجين للطبيب ماشي باش يفكرنا بالذي مضى باكثر ماحنا ماحتاجين اطباء يأديو الدور ديالهم على اكمل وجه و ينقذو الارواح و يتجندو معانا باش نحاربو هاد الوباء ماغانجلسوش نبكيو و “الخطأ لا يبرر بخطأ” فماكاين لاش تحاولو تببرو الجودة المتدنية للخدمات الصحية بشي خرجات بهلوانية كاضر اكثر ماكاتنفع. 
علاش غايخرج طبيب ففيديو باش يقوليا ” داكشي لي بان فالفيديوات راه عادي و خاصني نطبع معاه حيت قطاع الصحة مقودة عليه “! وا لا يا سيدي ماعندك تا شي مبرر لقلة الجودة د الخدمات الطبية اليوم حيت كلشي مجند مع قطاع الصحة و كلشي خدام و محطوط ليكم صندوق قدو قداش فيه اكثر من سبعطاشر مليار د الدرهم ! آش بغيتي ؟ وا خدم معانا الله يجازيك بيخير